钦定古今图书集成/明伦汇编/家范典/第076卷 > 《许慎说文》 > 《檀弓》
## 钦定古今图书集成/明伦汇编/家范典/第076卷 > 《许慎说文》 > 《檀弓》

《丧服》：“兄弟之子，犹子也。”盖引而进之也。

〈陈注〉方氏曰：“兄弟之子，虽异出也，然在恩为可亲，故引而进之，与子同服。”

又

《县子琐》曰：“吾闻之，古者不降，上下各以其亲。滕伯文
为孟虎齐衰，其叔父也；为孟皮齐衰，其叔父也

〈陈注〉县子名琐疏曰：“古者殷时也。《周礼》以贵降贱，以适降庶，惟不降正耳，而殷世以上，虽贵不降贱也，上下各以其亲，不降之事也。上谓旁亲族曾祖从祖及伯叔之班，下谓从子从孙之流。彼虽贱，不以己尊降之，犹各随本属之亲轻重而服之，故云‘上下各以其亲’。”滕国之伯名文，为孟虎，著齐衰之服者，虎是文之叔父也。“又为孟皮著齐衰之服”者，《文》是皮之叔父也，言滕伯上为叔父，下为兄弟之子，皆著齐衰也。